b'\n_START_ARTICLE_\nAlexander J. Dallas\n_START_SECTION_\nBiografi\n_START_PARAGRAPH_\nDallas ble f\xc3\xb8dt p\xc3\xa5 Jamaica, men flyttet sammen med foreldrene til Skottlands hovedstad Edinburgh da han var fem \xc3\xa5r gammel. Derifra flyttet han videre med familien til London og fors\xc3\xb8kte \xc3\xa5 studere rettsvitenskap, men med begrensede midler m\xc3\xa5tte han gi opp. Dallas giftet seg i 1780 med Arabella Maria Smith fra Pennsylvania, og \xc3\xa5ret etter flyttet de tilbake til Jamaica hvor han lyktes \xc3\xa5 bli advokat takket v\xc3\xa6re farens kontakter. P\xc3\xa5 grunn av helsetilstanden til Arabella Maria flyttet de nordover til USA og Philadelphia i 1783._NEWLINE_Dallas fikk oppdraget med \xc3\xa5 rapportere De forente staters h\xc3\xb8yesteretts domsavgj\xc3\xb8relser i perioden 1790 til 1800. Han hadde ingen forgjengere som rapport\xc3\xb8r ettersom h\xc3\xb8yesteretten var i samling for aller f\xc3\xb8rste gang i 1790. Oppdraget var derfor ikke sett p\xc3\xa5 som offisielt, og Dallas m\xc3\xa5tte selv bekoste rapportene, som i ettertid har blitt kritisert for manglende n\xc3\xb8yaktighet. Som sekret\xc3\xa6r i delstaten Pennsylvania i perioden 1791 til 1801 fikk han ut\xc3\xb8ve seg i guvern\xc3\xb8rstillingen i den senere delen av 1790-tallet p\xc3\xa5 grunn av guvern\xc3\xb8r Thomas Mifflins alkoholisme. Dallas var med p\xc3\xa5 \xc3\xa5 grunnlegge det demokratisk-republikanske partiet i Pennsylvanias, og han arbeidet som distriktsaktor i perioden 1801 til 1814._NEWLINE_Da finansminister Albert Gallatin hadde problemer med \xc3\xa5 finansiere USAs forsvar under den britisk-amerikanske krigen hjalp Dallas finansministeren ved \xc3\xa5 skaffe til veie penger til krigf\xc3\xb8ringen mot Storbritannia. Da Dallas selv ble utnevnt til finansminister i 1814 var USA p\xc3\xa5 randen av konkurs, men han lyktes i \xc3\xa5 f\xc3\xa5 overskudd p\xc3\xa5 statsbudsjettet og kjempet hardt for \xc3\xa5 kunne grunnlegge en ny nasjonalbank under navnet Second Bank of the United States. Etter at hans tid i James Madisons kabinet var ute i 1816 dro han tilbake til Philadelphia hvor han d\xc3\xb8de 16. januar 1817. _NEWLINE_Hans s\xc3\xb8nn George M. Dallas ble James K. Polks visepresident i perioden 1845 til 1849. Dallas County i Alabama har for \xc3\xb8vrig f\xc3\xa5tt sitt navn etter Alexander James Dallas.'